钦定古今图书集成/明伦汇编/官常典/第721卷 > 皇甫遇
## 钦定古今图书集成/明伦汇编/官常典/第721卷 > 皇甫遇

按《册府元龟》，遇为河阳节度使。少帝即位赴阙。开运
二年，卤南寇，遇战于郓州兆津，大捷，卤溺死者步骑
数千人，以功领节滑台。三年，卤长率众屯邯郸，遇与
骑将安审琦、慕容彦超御之。遇渡漳河，卤前锋大至，
遇引退。转斗二十里，至邺南榆林店。遇谓审琦等曰：
“彼众我寡，走无生矣。”遂自辰及未，血战百馀合，所伤
甚众。遇所乘马中镝而毙。遇有纪纲，杜知敏以马授
遇，遇得马复战，久之稍解。顾杜知敏已为寇所获，谓
彦超曰：“知敏仓皇之中，以马授我，义也；安可使陷戎
贼中！”遂与彦超跃马取知敏而还，胡骑壮之。俄而生
军复合，遇不能解。时审琦已至安阳河，谓首将张从
恩曰：“皇甫遇未至，必为寇骑所围，若不急救，则成擒
矣。”从恩曰：“寇原至，众无以枝梧，将军独往何益？”审琦
曰：“成败命也，设若不济，与之俱死。假令贼不南来，失
此一将，将何面目以见天子！”遂率铁骑北渡赴之。寇
见尘起，谓救军并至，乃引去。遇与彦超中数枪得还。
时诸军叹曰：“二人皆猛将也。”朝廷累加至简较太师、
同中书门下平章事。四年，寇复至，从杜重威营泞水。
重威送款，遇不与其议。及降，心不平之。时耶律氏欲
遣遇先入汴辞之，推张彦泽督其行。私谓人曰：“自我
身荷国恩，位兼将相，既不能死于军阵，何颜以见旧
主。更命图之，所不忍也。”明日，行及赵郡平棘县，遇驻
其公舍，顾从者曰：“我已信宿不食，疾甚矣。主辱臣死，
无复南行！”因绝吭而殒，远近闻而义之。